**ACLARACIÓN RESPECTO DA APROBACIÓN DEFINITIVA DAS MODIFICACIÓNS NA ORDENANZA FISCAL DO IMPOSTO DE BENS INMOBLES (IBI) NO CONCELLO DE MURAS**

O pasado día 26 de decembro publicouse no BOP de Lugo a aprobación definitiva da ordenanza do IBI no Concello de Muras. Con esta modificación introducimos novas bonificacións co fin de axudar aos veciños a afrontar o “catastrazo” que aprobara o Partido Popular no seu día dende o goberno central. Somos conscientes, que con esta rebaixa do IBI, imos obter menos ingresos na recadación, polo que finalmente asumiremos un custe económico que non nos correspondía, máis o goberno municipal está para servir aos veciños e non para extorsionalos a impostos.

Nas novas modificacións, dúas das bonificacións teñen carácter rogado, o que significa que ten que ser a persoa titular do inmoble a que solicite previamente dita bonificación, concretamente son as contidas nos art. 9.5 e 9.6. Cabe resaltar tamén que a bonificación contida no art. 9.5 que fai referencia aos inmobles que desenvolven “total ou exclusivamente” actividades agrarias e gandeiras, ademais da solicitude, precisa que o concello declare no pleno o especial interese ou utilidade pública de ditas actividades.

E como ben di a ordenanza, xurdirá efectos a partir do período impositivo seguinte ao da presentación da solicitude, por tanto, si o período impositivo é o ano natural, e o devengo deste imposto é o do primeiro día de xaneiro, os efectos serán a partir do ano seguinte a cando se aproben ditas declaracións de interese no pleno da Corporación.

Dado que o Real Decreto Lexislativo 2/2004, de 5 de marzo, polo que se aproba o texto refundido da Lei Reguladora das Facendas Locais, atribúe aos concellos a xestión tributaria do imposto do IBI, o concello de Muras vai a proceder a resolver no ano 2018 todas as solicitudes que se presenten, para que os efectos se produzan no recibo do 2019.

As razóns son varias, pero cabe destacar que por un lado temos constatado que hai moita xente á que aínda non se lle resolveu as reclamacións feitas contra a revisión catastral, polo que a efectividade no devengo de este imposto sería inmediatamente posterior ao momento no que produzan efectos catastrais, polo que sería mellor que ditas reclamacións quedaran resoltas no ano 2018.

E por outro lado, todos coñecen a capacidade limitada de xestión administrativa que posúe o Concello de Muras, polo que en aras de ser eficientes e facer unha xestión eficaz, imos tramitar conxuntamente todas as solicitudes que precisen unha declaración de especial interese ou utilidade municipal polo pleno da corporación, por tanto dende o concello axudaremos a todos os veciños que o precisen coa tramitación das mesmas con persoal especializado todos os venres a partir de febreiro de 2018. Desta maneira ordenada, poderemos cumprir efectivamente co noso compromiso de axudar a reducir os efectos do “catastrazo”, aínda a pesar de que o IBI é un dos ingresos vitais para o orzamento do noso Concello.

Para mais información, o vindeiro día 10 de xaneiro haberá charlas informativas, ás 19:00hs no Viveiró, ás 20.00hs na Balsa e na casa do concello ás 21.00 hs, para respostar todas as dúbidas e preguntas dos veciños e veciñas.